Държавен вестник, бр. 13, 2026 г., стр. 78

СТР.  78	
Д Ъ Р Ж А В Е Н  В Е С Т Н И К 	
БРОЙ  13
производство на компост. 
Работещите в зеленчукопроизводството разпознават семената на основните видове 
зеленчуци, засяват семена и разсаждат разсад от зеленчукови култури, познават и извършват 
грижи през вегетацията на зеленчуците.  
В своята професионална дейност използват инструменти, машини, оборудване, материали, 
суровини и др. Спазват инструкции за извършване на отделните операции по сортиране, 
събиране, опаковане, транспортиране и съхранение на готовата продукция. Познават и спазват 
правилата за здравословни и безопасни условия на труд и за опазване на околната среда от 
замърсяване. 
Наемането и определянето на работното време се договаря с работодателя при спазване на 
изискванията на Кодекса на труда. 
2.2. Втора степен на професионална квалификация по професията 
Лицата, придобили втора степен на професионална квалификация по професията 
„Фермерство“, планират, организират и извършват селскостопански дейности по отглеждане и 
прибиране на реколтата от земеделски култури и по заготовка на продукцията за продажба. 
Трудовата дейността на фермера втора степен на професионална квалификация по 
професията включва отглеждане на зърнено-житни, зърнено-бобови, технически и фуражни 
култури; производство на билки, етерично-маслени и медоносни култури и тютюн; извършване 
на отделни агротехнически мероприятия – основна и предсеитбена обработка на почвата, основно 
торене, сеитба/засаждане, грижи по време на вегетация на културите, подхранване с тор, 
окопаване, борба с болести, неприятели и плевели по насажденията, прибиране на реколтата и 
заготовка на продукцията за реализация на пазара. Прилагането на добри земеделски практики 
при отглеждането на земеделските култури, които щадят околната среда и запазват и поддържат 
плодородието на почвата, е основна задача на фермера.  
Придобилите втора степен на професионална квалификация по професията „Фермерство“ 
могат да работят в държавни или в частни предприятия с дейност в областта на земеделието и 
животновъдството, в кооперации, сдружения, семепроизводни стопанства, институти и други 
организации, занимаващи се с отглеждане, търговия и транспорт на растения, животни, както и 
суровини от растителен и животински произход. Участват в отглеждането на полски и 
оранжерийни култури и на трайни насаждения. Разпознават семената на основните полски 
култури, изчисляват посевна норма, почистват и обеззаразяват семена. Познават основните звена 
на сортоподдържане и семепроизводство при различните земеделски култури. Извършват отбор 
на изходни растения и организират сеитбата и засаждането. През време на вегетацията определят 
настъпването на фенофазите при различните потомства и клонове. Познават билките, 
етеричномаслените и медоносните култури, прилагат основните грижи за тяхното производство. 
В своята работа използват различни видове инструменти за предварителна подготовка на 
площите, за почвообработка, за бране и добиване на семена, плодове и резници, за изваждане и 
засаждане на посадъчен материал, за засяване, за резитба и поддържане на трайните насаждения, 
напояване и др. При изпълнение на някои дейности могат да работят с опасни химически 
препарати – торове, продукти за растителна защита и др.  
Наемането и определянето на работното време се договаря с работодателя съобразно вида 
работа и метеорологичните условия при спазване на Кодекса на труда. 
Обучаваният по професията „Фермерство“ – втора степен на професионална 
квалификация, придобива право да се яви на изпит за придобиване на правоспособност за 
управление на моторно превозно средство (МПС) от категория „В“ при спазване изискванията на 
Наредба № 37 от 2002 г. за условията и реда за обучение на кандидатите за придобиване на 
правоспособност за управление на моторно превозно средство и условията и реда за издаване на 
разрешение за тяхното обучение (ДВ, бр. 82 от 2002 г.).